Sanne Rubinke (SF), 2002-11-07:
Ja, jeg havde da sådan set også glædet mig til at stå her og sige, at det var en kolossal fornøjelse at få lov til at kommentere et forslag, SF har kæmpet for gennem lang tid.
Indledningsvis vil jeg også sige, det også er svært for en SF'er - jeg kan faktisk heller ikke afholde mig fra det - ikke at komme med en lille bemærkning om det med frit valg-princippet.
Hvis man skal bevæge sig ind på den tankegang, og det skal vi jo, har vi forstået med den siddende regering, er det netop meget vigtigt for os, at sådan nogle generelle principper ikke kun kommer til at gælde
den bedrestillede del af befolkningen, men at princippets gyldighed netop skal måles på, om frit valg også er en reel og eksisterende mulighed for de dårligst stillede i samfundet
Det har været vores krav tidligere, og vi har fremført dem
, så det er naturligvis dejligt at se, at der nu er andre partier, der er positivt stemt over for det.
Og vi er selvfølgelig meget tilfredse med, at der fastlægges de korte tidsfrister for, hvor længe man skal finde sig i at vente, og at klageadgangen præciseres.
For os er det meget vigtigt, at det frie valg, der så bliver tale om her, for gruppen af stofafhængige kan ske på et afklaret og kvalificeret grundlag.
Vi glæder os til at gå positivt og konstruktivt ind i arbejdet, for lidt arbejde står der jo tilbage.
Især er der et par punkter, som vi mener der skal særlig fokus på i det videre arbejde.
Man skal kunne finde ud af og afklare, om 14-dages-fristen i realiteten er noget, der kan bruges til at holde fokus på kvalitet og ikke kun på kvantitet.
Vi lægger vægt på, at der fortsat skal være en udvikling af kvalitet i behandlingen af stofafhængige, og vil være på vagt over for, om det undertrykkes.
Vi synes også, at der er behov for at afklare, om der skal fastsættes en form for alternativ tidsfrist, hvis den stofafhængige vælger et andet tilbud end amtets eget.
Vi skal præcisere, hvordan amterne og kommunerne for den sags skyld skal sikre, at også de svagest stillede kan udnytte retten til at vælge.
Det handler simpelt hen om, at der skal være tilstrækkelig grad af professionalitet omkring rådgivning og samarbejde med de stofafhængige.
Det kan også handle om at kigge alvorligt på efteruddannelsesmuligheder på det her område.
Det er jo sådan, at det har været et lavstatusområde, og det afspejler sig altså i ringe vilkår i løn og efteruddannelsesmuligheder for de medarbejdere, der skal udmønte den her lov. Sidst, men ikke mindst vil SF gerne diskutere muligheden for, om vi skal etablere en eller anden form for følge- eller evalueringsordning, så vi systematisk sikrer os, at der opsamles og formidles erfaringer fra narkobehandlingen.
Vi er klar over, at DANRIS vil kunne tilgodese den kvantitative del af det, men det er kvaliteten, vi finder der er grund til at holde øje med. Og så lige en kommentar til Socialdemokratiets ordfører, som taler om, hvorvidt vi skal kunne styre priserne på de måske dyre private behandlingstilbud, hvis man begynder at vælge.
Det er ikke et forslag, der går på at begrænse det enkelte menneskes frihed til at vælge behandlingssted.
Og med de bemærkninger ser vi frem til en positiv viderebehandling af forslaget.